Document ID: 32005R1360

UREDBA KOMISIJE (ES) št. 1360/2005
z dne 18. avgusta 2005
o spremembi Uredbe (ES) št. 817/2004 o podrobnih pravilih za uporabo Uredbe Sveta (ES) št. 1257/1999 o podpori za razvoj podeželja iz Evropskega kmetijskega usmerjevalnega in jamstvenega sklada (EKUJS)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1257/1999 z dne 17. maja 1999 o podpori za razvoj podeželja iz Evropskega kmetijskega usmerjevalnega in jamstvenega sklada (EKUJS) ter o spremembi in razveljavitvi določenih uredb (1) in zlasti člena 34 Uredbe,
ob upoštevanju naslednjega:
(1)
Člen 23 Uredbe (ES) št. 1257/1999 določa, da lahko Skupnost odobri podporo kmetom, ki prevzamejo kmetijske okoljske zaveze, vendar morajo biti te več kakor zgolj izvajanje običajne dobre kmetijske prakse. Nekatere kmetijske okoljske zaveze, prevzete za obdobje petih let, se iztečejo pred 31. decembrom 2006. Zaradi uvedbe načela navzkrižne skladnosti v skladu s poglavjem 1 naslova II Uredbe Sveta (ES) št. 1782/2003 o skupnih pravilih za sheme neposrednih podpor v okviru skupne kmetijske politike (2) veljajo za kmete, ki niso prevzeli kmetijskih okoljskih zavez, drugačne obveznosti. Nova pravila za kmetijske okoljske ukrepe bodo veljala za naslednje obdobje programskega razvoja podeželja 2007-2013.
(2)
Namesto da bi podpisale nove petletne pogodbe v skladu s pravili, ki veljajo za programsko obdobje, želijo države članice podaljšati trenutno veljavne kmetijske okoljske pogodbe s kmeti tako, da bi zadnje leto zaveze začelo teči najkasneje 31. decembra 2006.
(3)
V primerih, ko so kmetje prerazporedili znatne dele površine, za katere je bila prevzeta kmetijska okoljska zaveza, je v okviru Uredbe Komisije (ES) št. 817/2004 (3) treba predvideti večjo prožnost ob hkratnem zagotovilu za nadaljevanje okoljskih koristi od zaveze.
(4)
Uredbo (ES) št. 817/2004 je treba ustrezno spremeniti. Spremembe se uporabljajo od 1. januarja 2005, ko se bodo nekatere začetne pogodbe predvidoma iztekle.
(5)
Ukrepi, predvideni s to uredbo, so v skladu z mnenjem Odbora za kmetijske strukture in razvoj podeželja -
SPREJELA NASLEDNJO UREDBO:
Člen 1
Uredba (ES) št. 817/2004 se spremeni:
1.
V členu 21 se doda naslednji odstavek:
„3. Kadar se kmetijske okoljske zaveze iztečejo pred koncem programskega obdobja, določenega v členu 42 Uredbe (ES) št. 1257/1999, jih lahko države članice podaljšajo za določeno obdobje, vendar zadnje leto zaveze ne sme začeti teči po 31. decembru 2006.
Države članice lahko dovolijo prilagoditve za površine kmetijskega gospodarstva, ki imajo zavezo, da bi se v podaljšanem obdobju lahko upošteval prenos dela kmetijskega gospodarstva upravičenca na drugo osebo, če se zaradi navedenih prilagoditev površina z zavezo ne bi zmanjšala za več kot 50 %.“.
2.
Prvi in drugi odstavek člena 36 se nadomestita z naslednjim:
„Če upravičenec v obdobju zaveze prenese celotno kmetijsko gospodarstvo ali njegov del na drugo osebo, lahko ta prevzame zavezo za obdobje do njenega izteka. Če druga oseba zaveze ne prevzame, mora upravičenec vrniti odobreno pomoč.
Države članice lahko v skladu z načelom sorazmernosti, opustijo zahtevo za povračilo v naslednjih primerih:
(a)
če upravičenec, ki je že izpolnil pretežni del zaveze, dokončno preneha s kmetijsko dejavnostjo in prevzem njegove zaveze za njegovega naslednika ni izvedljiv;
(b)
če pride do prenosa dela kmetijskega gospodarstva upravičenca v obdobju podaljšanja zaveze v skladu s členom 21(3) in če prenos ne presega 50 % površine z zavezo pred podaljšanjem.“.
Člen 2
Ta uredba začne veljati sedmi dan po objavi v Uradnem listu Evropske unije.
Uporablja se od 1. januarja 2005. Vendar prvi pododstavek odstavka 3 člena 21 Uredbe (ES) št. 817/2004, kakor je bil dodan s členom 1(1) te uredbe, ne zadeva veljavnosti zavez, ki so bile podaljšane pred datumom veljavnosti te uredbe.
Ta uredba je v celoti zavezujoča in se neposredno uporablja v vseh državah članicah.
V Bruslju, 18. avgusta 2005

Labels: 15
19
5
6